【有片】卡些度中圈入波！車路士望曼聯甩拖
2024年05月20日 13:01
東網電視
更多新聞短片
卡些度呢個入波離門50.5碼。
喺上半季表現沉淪嘅車路士，去到季尾強勢反彈，英超煞科戰主場2比1擊敗般尼茅夫後，以聯賽第6名成績衝線，成功鎖定下季歐洲賽資格。不過車路士係參加歐霸盃定歐協聯，就要視乎英足盃冠軍誰屬，佢哋同紐卡素必定瞓身支持曼城擊敗曼聯。
車路士喺煞科戰以5連勝完結，功臣係中場摩西斯卡些度，佢17分鐘喺中圈截到般尼茅夫門將解圍後，第1時間狂轟笠入。據Opta數據顯示，呢個入波途程長達50.5碼，係自2017年11月朗尼對韋斯咸入波後(57.7碼)，英超最遠距離入波紀錄。
根據英超歐洲賽席位分配，第6名(車路士)可以出戰歐協聯，但如果曼城捧英足盃冠軍，英足盃個歐霸盃資格就會「轉讓」畀第6名，第7名(紐卡素)就獲得歐協聯資格。若果曼聯(第8名)捧英足盃，車路士就會維持踢歐協聯，而紐卡素就冇份踢歐洲賽。